Amahit, Barugo, Leyte

An Amahit usa ka baranggay ha bungto  hin Barugo ha lalawigan han Leyte ha Sinirangan nga Kabisay-an nga rehiyon ha Pilipinas.  Pito ka kilometro an kaharayo hini tikang ha poblasyon han Barugo ngan tulo ka kilometro tikang ha bungto hin Tunga. Napapalibutan ini han mga baranggay Abango, Can-isak, Balire, Bukid ngan Pikas.

An Tuna
420.29 ektarya an kahaluag han bug-os nga Baranggay Amahit. Ikaupat ini nga pinakahaluag nga baranggay ha Barugo, o nasakop ha 4.97 porsyento han kabug-usan nga tuna hin Barugo. An upat hini ka sitio amo an Tayod, Busawon, Kanmugaw ngan Bungkag.

An mga Tawo
Ini nga baranggay an ikaupat gihapon nga may pinakadako nga populasyon ha mga baranggay hin Barugo na sumala ha tuig 2000 nga census, naabot na ha 1,252 o nasakop ha 5.02 porsyento han kabug-usan nga populasyon hin Barugo. Buot signgon, may-ada 321.68 katawo kada kilometro kwadrado dinhi nga baranggay.

Mga Industriya
Agrikultura gihapon an kaurugan nga pakabuhi dinhi. An mga tawo dinhi nagtatanom hin humay, mais, lubi, ngan mga cash crops, ngan nagmamangno gihapon hin mga baboy ngan pabo. An Baranggay Amahit ginsisiring nga pinakamaupay ngan pinakadako nga paraghimo hin tuba ha Barugo.

Iba pa nga Impormasyon
Kada ika-kinse hin Hunyo, ginseselebrar han bug-os nga baranggay an pyesta para han ira patron nga hi San Roque. An Baranggay Amahit diri nasasakop han Parokya han Barugo, parte ini hiya han Parokya han Tunga.

Mga Opisyal han Baranggay (2001-2007)
Kapitana: Angeles Avestruz  

Sangguniang Baranggay
Lea Parrocho
Rosalia Acebo
Donato Ayuste
Jaime Deymos
Magdalena Bullecer
Girlie Roda Acol

Kapitana han SK: Renna Shiena Bureres 

Sekretarya: Paciencia Deymos

Tresyurera: Armida Bello

Kasaysayan
An ngaran hini nga baranggay nagtikang ha usa ka dako nga puno na an ngaran amahit nga hadto damo an nabuhi dida nga lugar.

 Baranggay hin Barugo
 Baranggay hin Leyte
 Baranggay hin Sinirangan nga Kabisay-an
 Baranggay hin Kabisay-an
 Baranggay hin Pilipinas